เร่งรื้อกม.สินบนนำจับ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ศุลกากรแก้สารพัดสกัดใต้โต๊ะ ‘ดุสิต’แนะเพิ่มโทษผู้เลี่ยงภาษีโพสต์ทูเดย์ — กรมศุลฯ ติดเครื่องชง กรณ์ แก้กฎหมายลดสินบนนำจับ
นายสมชัย สัจจพงษ์ อธิบดีกรมศุลกากร เปิดเผยว่า จะเสนอแก้ไขพระราชบัญญัติศุลกากร พ.ศ. 2469 ระยะที่ 2 ให้นายกรณ์ จาติกวณิช รมว.คลัง พิจารณาในเร็วๆ นี้ โดยประเด็นสำคัญคือจะมีการปรับปรุงเงินสินบนและรางวัลนำจับแก่เจ้าหน้าที่เพื่อลดแรงจูงใจในเชิงลบที่มีต่อภาคการค้า
นอกจากนี้ จะมีการเพิ่มคณะกรรมการอุทธรณ์ภาษีของกรมศุลกากรให้มากกว่านี้ เพราะปัจจุบันมีเพียงคณะเดียวทำให้มีความล่าช้าในการพิจารณา
พร้อมกันนั้นก็จะกำหนดระยะเวลาการอุทธรณ์ภาษีให้เสร็จภายใน 180 วัน หากล่าช้าเกินช่วงเวลาที่กำหนด ผู้ประกอบการสามารถยื่นเรื่องต่อศาลให้พิจารณาได้ทันที
ทั้งนี้ ร่างกฎหมายฉบับใหม่ยังมีการแก้ไขเพื่อให้ผู้ประกอบการสามารถแจ้งข้อมูลผ่านระบบอิเล็ก ทรอนิกส์จากการขนส่งทางอากาศและทางน้ำ ก่อนที่สินค้าจะเข้าออกจากท่า เพื่ออำนวยความสะดวกในการส่งสินค้าให้รวดเร็วมากขึ้น และเพิ่มอำนาจเจ้าหน้าที่กรมศุลกากรเข้าตรวจสอบสินค้าเมื่อมีการถ่ายสินค้าผ่านแดน โดยเฉพาะสินค้าละเมิดลิขสิทธิ์ วัตถุระเบิด ซึ่งกฎหมายปัจจุบันไม่ได้ให้อำนาจไว้ 
“คาดว่ากระทรวงการคลังจะเสนอคณะรัฐมนตรีเห็นชอบแก้ไขกฎหมายในเร็วๆ นี้” อธิบดีกรมศุลกากร กล่าว
นายสมชัย กล่าวว่า ที่ผ่านมาได้ออกคำสั่งห้ามเจ้าหน้าที่กรมศุลกากร เข้าไปมีส่วนร่วมขบวนการลักลอบขนของเถื่อน หนีภาษี เด็ดขาด หากพบข้อมูลชัดเจนว่าเจ้าหน้าที่มีส่วน จะสั่งย้ายภายใน 24 ชั่วโมง และมีการตั้งคณะกรรมการสอบสวนทางวินัย ถ้าพบว่าผิดจริงก็จะมีการเอาผิดทางวินัยอย่างเด็ดขาด ซึ่งที่ผ่านมาได้ดำเนินการกับข้าราชการที่ทำผิดไปบางรายแล้ว
นอกจากนี้ ยังออกคำสั่งกับเจ้าหน้าที่ตามขั้นตอนพิธีการศุลกากรว่า ต้องมีกรอบเวลาดำเนินการให้เสร็จสิ้นชัดเจน ทำงานเต็มศักยภาพ เพื่อสร้างความมั่นใจให้กับผู้ประกอบการ หากทำไม่ได้ตามคำสั่งก็ต้องมีเหตุผลชี้แจง รวมทั้งเร่งพัฒนาการทรัพยากรบุคคลลดการทำธุรกรรมแบบเผชิญหน้าระหว่างเจ้าหน้าที่กับผู้ประกอบการ เพื่อลดปัญหาการเรียกรับสินบน 
นายสมชัย กล่าวว่า กรมศุลกากรยังได้ร่วมกับมหาวิทยาลัยหอการค้าไทย สำรวจความเห็นผู้ประกอบการและผู้ติดต่อราชการจำนวน 212 ราย พบว่า 83% ไม่เคยพบว่าเจ้าหน้าที่กรมศุลกากรเรียกร้องทรัพย์สินหรือสิ่งของตอบแทนเพื่อละเว้นการกระทําบางประการ ส่วนในเรื่องความโปร่งใส 49.3% เห็นว่าปรับตัวดีขึ้น อีก 47.4% ระบุว่าไม่เปลี่ยนแปลง 
นายดุสิต นนทะนาคร ประธานสภาหอการค้าไทย กล่าวว่า สนับสนุน การแก้ไขกฎหมายของกรมศุลกากร เพราะจะทำให้ผู้ประกอบการมีความมั่นใจมากขึ้นว่าจะไม่ถูกกลั่นแกล้ง แต่ควรไปกำหนดบทลงโทษสำหรับผู้หลีกเลี่ยงภาษีให้มีความรุนแรงมากขึ้น โดยพิจารณาจากเจตนาการกระทำผิด